b'\n_START_ARTICLE_\nArado E.340\n_START_SECTION_\nHistoria\n_START_PARAGRAPH_\nSaksan ilmailuministeri\xc3\xb6 (RLM) julkaisi hein\xc3\xa4kuussa 1939 spesifikaation, jossa m\xc3\xa4\xc3\xa4riteltiin Luftwaffen k\xc3\xa4ytt\xc3\xb6\xc3\xb6n soveltuva kaksimoottorinen pommikone, joka pystyisi kuljettamaan 4\xc2\xa0800 kilogrammaa pommeja Britteinsaarille. Koneesta haluttiin my\xc3\xb6s sy\xc3\xb6ksypommitusk\xc3\xa4ytt\xc3\xb6\xc3\xb6n soveltuva, ja moottoreiksi esitettiin Junkers Jumo 222- tai Daimler-Benz DB 604 -voimalaitteita, jotka olivat tosin spesifikaation julkaisun aikaan kehityskaarensa alkup\xc3\xa4\xc3\xa4ss\xc3\xa4._NEWLINE_Arado l\xc3\xa4hti kehitt\xc3\xa4m\xc3\xa4\xc3\xa4n spesifikaation t\xc3\xa4ytt\xc3\xa4v\xc3\xa4\xc3\xa4 konetta E.340-mallinimell\xc3\xa4. Uudesta tyypist\xc3\xa4 ei kuitenkaan suunniteltu perinteist\xc3\xa4 kaksimoottorista pommikonetta, sill\xc3\xa4 Koneen moottorit olivat sijoitettu omiin \xe2\x80\x9drunkoihinsa\xe2\x80\x9d, jotka p\xc3\xa4\xc3\xa4ttyiv\xc3\xa4t tosistaan erillisiin per\xc3\xa4simiin. Koneen polttoaines\xc3\xa4ili\xc3\xb6t suunnteltiin sijoitettavaksi siipiin, ja puolustusaseistukseksi oli suunniteltu viiteen kauko-ohjattuun ampuma-asemaan asennettuja 13 millimetrin MG 131 -konekiv\xc3\xa4\xc3\xa4rej\xc3\xa4. Asemista kaksi oli keskirungon yl\xc3\xa4- ja alapuolella, yksi molempien moottoripuomien takaosassa ja viimeinen keskirungon takaosassa. Moottoreina oli tarkoitus k\xc3\xa4ytt\xc3\xa4\xc3\xa4 jompaakumpaa spesifikaatiossa m\xc3\xa4\xc3\xa4ritellyist\xc3\xa4 voimalaitteista. Keskirungon p\xc3\xa4\xc3\xa4ll\xc3\xa4 ja alla olevat asemat olivat FDL 131/7 -mallisia._NEWLINE_Suunnittelukilpailuun l\xc3\xa4hteneiden kilpailevien yhti\xc3\xb6iden suunnitelmat olivat rakenneratkaisuiltaan perinteisempi\xc3\xa4, ja RLM piti niit\xc3\xa4 jossain m\xc3\xa4\xc3\xa4rin luotettavampina. Ministeri\xc3\xb6 peruutti E.340:n valmistuksen ennen prototyypin rakentamisen aloittamista.'